钦定古今图书集成/明伦汇编/官常典/第498卷 > 赵思温
## 钦定古今图书集成/明伦汇编/官常典/第498卷 > 赵思温

按《辽史》本传：“思温，字文美，卢龙人。少果锐，膂力兼人，
隶燕帅刘仁恭幕。李存勗问罪于燕，思温统偏师拒
之，流矢中目，裂裳渍血，战犹不已，为存勗将周德威
所擒，存勗壮而释其缚。久之，日见信用。与梁战于莘县，以骁勇闻，授平州刺史，兼平、营、蓟三州都指挥使。
神册二年，太祖遣大将经略燕地，思温来降。及伐渤”
海，以思温为汉军都团练使。力战，拔扶馀城，身被数
创，太祖亲为调药。太宗即位，以功擢检校太保、保静
军节度使。天显十一年，唐兵攻太原，石敬瑭遣使求
救，上命思温自岚、宪间出兵援之。既罢兵，改南京留
守、卢龙军节度使、管内观察处置等使、开府仪同三
司，兼侍中，赐“协谋静乱翊圣功臣”，寻改临海军节度
使。会同初，从耶律牒䗶使晋行册礼。还，加检校太师。
二年，有星陨于庭，卒，上遣使赙祭，赠太师、魏国公。子
延昭、延靖，官至使相。